|  |  |
| --- | --- |
| **pyrforos**  | **ΕΘΝΙΚΟ ΜΕΤΣΟΒΙΟ ΠΟΛΥΤΕΧΝΕΙΟ****ΕΙΔΙΚΗ ΣΥΓΚΛΗΤΙΚΗ ΕΠΙΤΡΟΠΗ** **ΔΙΕΘΝΩΝ, ΕΥΡΩΠΑΪΚΩΝ ΔΙΜΕΡΩΝ ΠΑΝΕΠΙΣΤΗΜΙΑΚΩΝ ΣΧΕΣΕΩΝ**Ηρώων Πολυτεχνείου 9, Πολυτεχνειούπολη Ζωγράφου, 157 80 Αθήνα. 🕿 210 772 2050 |

**…η/2012 Συνεδρίαση της Συγκλήτου, , ώρα 9:30**

|  |  |
| --- | --- |
| Αριθ. Πρωτ.:  |  Αθήνα, …./.…/2012  |

**ΕΙΣΗΓΗΣΕΙΣ ΣΤΑ ΘΕΜΑΤΑ Η.Δ. ΚΑΙ ΣΧΕΔΙΑ ΑΠΟΦΑΣΕΩΝ**

|  |  |
| --- | --- |
| ΘΕΜΑ \_\_\_0 :  | **Έγκριση προγραμματικής συμφωνίας μεταξύ του ΕΜΠ και των φορέων που συνεργάζονται με το Fab Lab Athens / Fab Lab Network Greece, σε εφαρμογή της σχετικής απόφασης της Συγκλήτου**  **(συνεδρ. 6η/2012- 06.04.2012, θέμα 47ο ).** |

**Σχετικά:**

1. Συμφωνητικό Συνεργασίας μεταξύ του ΕΜΠ και των φορέων που συνεργάζονται με το Fab Lab Athens / Fab Lab Network Greece, σε εφαρμογή της σχετικής απόφασης της Συγκλήτου (συνημ. στο σχέδιο απόφασης)
2. Απόφαση της Συγκλήτου (συν.6η/2012, θέμα 47ο «Προγραμματική συμφωνία για τη φιλοξενία του Fab Lab Athens / Fab Lab Network Greece από το ΕΜΠ»)
3. Απόσπασμα Πρακτικού της 3ης/2012 Ε.Σ.Ε. Διεθνών, Ευρωπαϊκών Διμερών Πανεπιστημιακών Σχέσεων, θέμα 2.

**Ιστορικό-Ανάλυση:**

Η αξιοποίηση του υψηλού ανθρώπινου δυναμικού του ΕΜΠ (φοιτητές, διδακτικό-ερευνητικό προσωπικό, διοικητικό) και το εξαιρετικό επίπεδο υποδομών στις τρεις πανεπιστημιακές περιοχές (Πατησίων, Ζωγράφου και Λαύριο) του επιτρέπουν να συμμετάσχει ενεργά και να διαδραματίσει κεντρικό ρόλο σε διεθνή δίκτυα εργαστηρίων που στοχεύουν την ανάπτυξη εφαρμογών σχετικών με την ψηφιακή παραγωγή και κατασκευή.

Σ’ αυτή την προοπτική, η Σύγκλητος του Ε.Μ.Π. στην 6η/2012 συνεδρίασή της (συνεδρ. 06.04.2012, θέμα 47ο) ενέκρινε την προγραμματική συμφωνία για τη φιλοξενία του Fab Lab Athens / Fab Lab Network Greece από το ΕΜΠ») και αποφάσισε να συμμετέχει στο διεθνές δίκτυο εργαστηρίων ψηφιακής παραγωγής, επονομαζόμενων «Fab Labs» αποδεχόμενο τον ρόλο του φιλοξενούντα οργανισμού του Fab Lab Athens (συν.1).

Τα Fab Labs είναι ένα παγκόσμιο δίκτυο εργαστηρίων ψηφιακής παραγωγής (digital fabrication facilities) σε πάνω από 21 χώρες.
Το πρόγραμμα Fab Lab συντονίζεται από το «The Center for Bits and Atoms (CBA)» του MIT και διερευνά το πώς το περιεχόμενο της πληροφορίας σχετίζεται με τη φυσική αναπαράσταση αποτελώντας μία πλατφόρμα για τη συνεργασία μεταξύ προσώπων και οργανισμών από διαφορετικές χώρες σε όλο τον κόσμο.

Το 7ο Διεθνές «Fab Lab Forum and Symposium on Digital Fabrication 2011 (FAB 7)» στην Λίμα του Περού δέχτηκε θετικά, μετά από εισήγηση της Αρετής Μαρκοπούλου, την πρόθεση δημιουργίας αντίστοιχου εργαστηρίου ψηφιακής παραγωγής στην Αθήνα (Fab Lab Athens) ως τον πρώτο ενεργό κόμβο στον ελληνικό χώρο με τη συμμετοχή του Ε.Μ.Π. και συμπεριέλαβε το Fab Lab Athens στον κατάλογο των προγραμματιζόμενων Fab Labs.

Στην απόφαση αυτή βάρυνε η διεθνής θέση του Ε.Μ.Π. στον τομέα ανάπτυξης τεχνολογιών αιχμής αλλά και ο υπάρχον εξοπλισμός και σχετική δραστηριότητα της Σχολής Αρχιτεκτόνων Ε.Μ.Π. (Εργαστήριο Προπλασμάτων και Εργαστήρια Οικοδομικής και Οικοδομικής & Βιομηχανικού Αντικειμένου). Στην απόφαση αυτή βάρυνε επίσης το γεγονός ότι η προτεινόμενη συντονιστική ομάδα του Fab Lab Athens περιλαμβάνει ένα μέλος (Αρετή Μαρκοπούλου), απόφοιτο του προγράμματος Fab Academy, που αποτελεί το επίσημο, από το CBA , MIT, εκπαιδευτικό πρόγραμμα κατάρτισης για τη δημιουργία και λειτουργία ενός Fab Lab.
Είχαν προηγηθεί διερευνητικές συζητήσεις του Καθ. της Σχολής Αρχιτεκτόνων Ε.Μ.Π. Δημήτρη Παπαλεξόπουλου και της Αρετής Μαρκοπούλου με τους ΙΕΚΕΜ/ΤΕΕ, ΕΛΛΑΚ και P2P Foundation για το ενδεχόμενο συμμετοχής τους στο Fab Lab Athens, με φιλοξενούντα οργανισμό το Ε.Μ.Π.

Το ΙΕΚΕΜ/ΤΕΕ περιλαμβάνει στους σκοπούς του την κάθε είδους υποστήριξη δραστηριοτήτων στον τομέα της Συνεχιζόμενης Εκπαίδευσης, που αποβλέπει στην ενίσχυση και διερεύνηση των επιστημονικών γνώσεων των μελών του ΤΕΕ, ώστε να ανταποκρίνονται στις ανάγκες της παραγωγής, της οικονομίας και στη δυναμική εξέλιξη της αγοράς εργασίας και την επιδίωξη της συνεργασίας σε θέματα συνεχιζόμενης εκπαίδευσης και κατάρτισης με άλλους φορείς στην Ελλάδα ή το Εξωτερικό & ιδιαίτερα με τις Ευρωπαϊκές Κοινότητες και αναλαμβάνει τον συντονισμό κοινών δραστηριοτήτων.

H Eταιρία Ελεύθερου Λογισμικού/Λογισμικού Ανοιχτού Κώδικα, μη κερδοσκοπική Εταιρεία, ιδρύθηκε το 2008 από 25 Πανεπιστήμια, Ερευνητικά Κέντρα, Τεχνολογικά Ιδρύματα και κοινωφελείς φορείς. Η ΕΕΛ/ΛΑΚ έχει ως κύριο στόχο να συμβάλλει στην προώθηση και ανάπτυξη του Ελεύθερου Λογισμικού, του Ανοιχτού Περιεχομένου και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα και των επιχειρήσεων στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τις ανοιχτές τεχνολογίες. Ανάμεσα στους φορείς που συμμετέχουν στην ΕΕΛ/ΛΑΚ είναι τα πιο πολλά ελληνικά Πανεπιστήμια, Τεχνολογικά Ιδρύματα και Ερευνητικά Κέντρα, ενώ για την υλοποίηση των δράσεων της η ΕΕΛ/ΛΑΚ βασίζεται στην συνεργασία και ενεργή συμμετοχή των μελών της και της ελληνικής κοινότητας χρηστών και δημιουργών Ελεύθερου Λογισμικού, Ανοιχτού Περιεχομένου και Τεχνολογιών Ανοιχτής Αρχιτεκτονικής. Η ΕΕΛ/ΛΑΚ συνεργάζεται με τα Creative Commons και είναι ιδρυτικό μέλος του COMMUNIA.

Το p2p foundation (ίδρυμα για τις ομότιμες εναλλακτικές) είναι ένας μη κερδοσκοπικός οργανισμός που ιδρύθηκε στο 'Αμστερνταμ το 2007. Είναι μια παγκόσμια κοινότητα ερευνητών που παρακολουθεί, καταγράφει και προάγει την αναδυόμενη ομότιμη κοινωνική δυναμική, όπως η ομότιμη παραγωγή, η ομότιμη διακυβέρνηση, μοντέλα ιδιοκτησίας βασισμένα στην ανοικτή πρόσβαση, και διαδικασίες συμμετοχικής διακυβέρνησης. Αποτελούμενο τόσο από ακαδημαϊκούς όσο και από ανεξάρτητους ερευνητές, η κοινότητα του p2p foundation:

* συνεργάζεται με άλλους φορείς και συμμετέχει σε ερευνητικά προγράμματα αναπτύσσοντας παράλληλα μια πύλη “κοινών αγαθών” γνώσης σχετικά με τις ομότιμες πρακτικές (<http://p2pfoundation.net/>) που μπορεί να είναι χρήσιμη στο κοινό την επιχειρηματική κοινότητα, ερευνητές και διαμορφωτές πολιτικών.
* Φροντίζει για τη διασύνδεση ατόμων και οργανισμών με καινοτόμες πρακτικές, καλλιτεχνών, πολιτιστικών παραγωγών, επιχειρηματιών και διαμορφωτών πολιτικών υποβοηθώντας τους να εμπλουτίσουν τις γνώσεις τους και να επωφεληθούν από τις εμπειρίες και τις πρακτικές των άλλων

Η εργασία του ιδρύματος αντικατοπτρίζεται στις περίπου 16.000 σελίδες με καταγραφές ομότιμων πρακτικών συμπεριλαμβανομένων καινοτόμων μορφών συνεργασίας και επιχειρηματικότητας.

Η Αστική Μη Κερδοσκοπική Εταιρία MyCity.me έχει ως στόχο την ενίσχυση αστικών μοντέλων και μοντέλων πόλεων που βασίζονται στην ενδυνάμωση των πολιτών για την παραγωγή γνώσης και την προώθηση καινοτομίας μέσω της πρόσβασης στην τεχνολογία σε διάφορες πτυχές της αστικής πολυπλοκότητας.
Συλλογική έρευνα, δημιουργία φυσικών και ψηφιακών αστικών πλατφόρμων και διεπαφών που προσφέρουν πρόσβαση στην τεχνολογία, ενίσχυση τοπικής παραγωγής προϊόντων και δεδομένων στις πόλεις, προώθηση ανοιχτών δεδομένων (λογισμικό και υλικό) για «συγχρονισμένους»- με τις ανάγκες και το περιβάλλον- πολίτες (in-sync citizens) είναι μερικά από τα κυριότερα σημεία συμβολής της Εταιρίας .
Η MyCity.me δρα ως ανοιχτή εθελοντική κοινότητα από το 2010 στο διεθνή χώρο. Το έργο της έχει αναγνωρίσει και έχει στηρίξει κυρίως η ισπανική κοινότητα μέσω του Υπουργείου Πολιτισμού, Έρευνας και Ανάπτυξης. Η πρόσφατη μορφή της ως ΑΜΚΕ περιλαμβάνει συνεργασίες με διεθνή ακαδημαϊκά κέντρα, εταιρίες Τεχνολογίας Πληροφοριών και Επικοινωνίας καθώς και με το δήμο Βαρκελώνης σε πρωτοβουλίες και έργα Έξυπνων Πόλεων.
Η νεοσύστατη Εταιρία φιλοδοξεί να προωθήσει και να στηρίξει την ενδυνάμωση των πολιτών (μέσω της πρόσβασης στην τεχνολογία) και στον ελληνικό χώρο μέσω «έξυπνων» και βιώσιμων αρχιτεκτονικών/αστικών προτάσεων που προωθούν νέα οικονομικά και κοινωνικά μοντέλα πόλεων.

**Εισήγηση:**

Η ΕΣΕ Διεθνών, Ευρωπαϊκών Διμερών Πανεπιστημιακών Σχέσεων αποφάσισε (3η/2012 συνεδρίαση, θέμα 2ο) (συν.1) και εισηγείται στη Σύγκλητο σε εφαρμογή της σχετικής απόφασης της Συγκλήτου (6η /2012 συνεδρίαση, θέμα 47ο)(συν.2), την έγκριση προγραμματικής συμφωνίας μεταξύ του ΕΜΠ και των φορέων που συνεργάζονται με το Fab Lab Athens / Fab Lab Network Greece και την υπογραφή της ακόλουθης προγραμματικής συμφωνίας, με την οποία καθορίζεται το πλαίσιο συνεργασίας των ανωτέρω φορέων για την ανάπτυξη και λειτουργία του Fab Lab Athens.

**ΠΡΟΓΡΑΜΜΑΤΙΚΗ ΣΥΜΦΩΝΙΑ**

Στην Αθήνα σήμερα ……………………2012, ημέρα ……………………… και ώρα ……….. στα γραφεία του …………… οι παρακάτω συμβαλλόμενοι

α) Το Εθνικό Μετσόβιο Πολυτεχνείο,

β) Το ΙΕΚΕΜ/ΤΕΕ

γ) H Εταιρία Ελεύθερου Λογισμικού/ Λογισμικού Ανοιχτού Κώδικα

δ) Το P2P Foundation

ε) Η Α.Μ.Κ.Ε. MyCity.me

συμφωνούν, συνομολογούν και αποδέχονται από κοινού τα εξής:

Άρθρο 1

Αντικείμενο, σκοπός και μέσα του Fab Lab Athens ,

Αντικείμενο της παρούσας σύμβασης αποτελεί:

1.1. Η υλοποίηση προγράμματος βιομηχανικής έρευνας και ανάπτυξης, συμπεριλαμβανομένης της διάχυσης και διάδοσης, τεχνολογιών ψηφιακής παραγωγής και κατασκευής με την επωνυμία «Ανοιχτό Εργαστήριο Ψηφιακής Παραγωγής και Κατασκευής» μέσα στο οποίο εντάσσεται η δημιουργία και λειτουργία του Fab Lab Athens, με τη συνεργασία όλων των συμβαλλόμενων και τους όρους που ακολουθούν στα επόμενα.

1.2. Η εξασφάλιση των χρηματικών πόρων για την υλοποίηση του προγράμματος.

1.3. Η αξιοποίηση της εμπειρίας από παρόμοια έργα ή προγράμματα.

Ειδικότερα, το Ανοιχτό Εργαστήριο στοχεύει στη διάδοση, διάχυση και έρευνα τεχνολογιών ψηφιακής παραγωγής και κατασκευής σε σπουδαστές, μηχανικούς, επιχειρήσεις και ευρύ κοινό.

Γι’ αυτό το σκοπό οι δραστηριότητες του περιλαμβάνουν:

* Τη διεξαγωγή workshops.
* Τη διενέργεια συνεδρίων και ημερίδων.
* Την εκπόνηση ερευνητικών προγραμμάτων.
* Το σχεδιασμό και την υλοποίηση προγραμμάτων κατάρτισης.
* Τη φιλοξενία στις εγκαταστάσεις τους μία φορά την εβδομάδα ή το δεκαπενθήμερο, κοινού και ειδικότερα μαθητών και καταρτιζόμενων μηχανικών και τεχνικών για καθοδηγούμενο πειραματισμό στην ψηφιακή κατασκευή φυσικών αντικειμένων ή ψηφιακών (ανοιχτού κώδικα) εργαλείων

Το Εργαστήριο αναπτύσσει συνεργασίες με το παγκόσμιο δίκτυο των Fab Labs, που συντονίζει το Fab Central M.I.T.

Προωθεί και διευκολύνει τη δημιουργία τοπικών Fab Labs στον ελληνικό χώρο, αναπτύσσει το δίκτυό τους και βοηθά στο συντονισμό τους σε επίπεδο ελληνικής επικράτειας.

Συνάπτει συμφωνίες με άλλα fab labs και ανοικτά εργαστήρια του ελληνικού και διεθνούς χώρου καθώς και με ακαδημαϊκά ιδρύματα και ερευνητικά κέντρα για προγράμματα που εντάσσονται στο αντικείμενό του.

Άρθρο 2

Υποχρεώσεις των συμβαλλομένων

Οι συμβαλλόμενοι αναλαμβάνουν την ανάπτυξη και λειτουργία του Ανοικτού Εργαστηρίου καθώς και υποστηρίζουν τη δημιουργία και ανάπτυξη Fab Labs στον ελληνικό χώρο.

Οι συμβαλλόμενοι, από κοινού, συντονίζουν, ενημερώνουν και υποστηρίζουν την κοινότητα χρηστών του Ανοικτού Εργαστηρίουσε σχέση με τις δραστηριότητές τους ή άλλες συναφείς δραστηριότητες σε εθνικό και διεθνές επίπεδο.

Συμμετέχουν και διοργανώνουν εκπαιδευτικές και ενημερωτικές δραστηριότητες σε σχέση με τους στόχους του Ανοικτού Εργαστηρίουσε θέματα ανοιχτού σχεδιασμού και κατασκευής.

Οι συμβαλλόμενοι, επισκέπτονται τακτικά το φυσικό χώρο του εργαστηρίου και συμβάλουν στη διατήρηση και την εξέλιξή του κατανοώντας ανάγκες και δυνατότητες.

Προωθούν τις δυνατότητες διεθνών συνεργασιών και χρηματοδοτικών προγραμμάτων σε σχέση με τις συγκεκριμένες δράσεις του Ανοικτού Εργαστηρίου.

Διαμοιράζονται τις βασικές μηχανές, εργαλεία και διαδικασίες του FabLab. Τα μέρη συμφωνούν να συνεργάζονται προκειμένου να διαμοιράζονται γνώση, σχέδια και να πραγματοποιούν κοινές δράσεις σε εθνικό και διεθνές επίπεδο.

Συμμετέχουν στο διεθνές δίκτυο των FabLabs και διαμοιράζονται γνώση με τα άλλα FabLabs είτε μέσω τηλεδιασκέψεων είτε με τη φυσική παρουσία στην ετήσια συνάντηση των FabLabs, είτε με οποιονδήποτε άλλον πρόσφορο τρόπο.

Ειδικότερα:

ΤΟ ΕΜΠ αναλαμβάνει επιμέρους την υποχρέωση:

* Να συμμετέχει και να διοργανώνει εκπαιδευτικές και ενημερωτικές δραστηριότητες σε σχέση με τους στόχους του Ανοικτού Εργαστηρίου
* Παροχής χώρου στέγασης του Ανοικτού Εργαστηρίου
* Παροχής εξοπλισμού για την λειτουργία του Ανοικτού Εργαστηρίου
* Φιλοξενίας των κόμβων διαδικτύου Ανοικτού Εργαστηρίου
* Διάθεσης χώρων για την διεξαγωγή συνεδρίων και ημερίδων

ΤΟ ΙΕΚΕΜ/ΤΕΕ αναλαμβάνει επιμέρους:

* Να συμμετέχει και να διοργανώνει εκπαιδευτικές και ενημερωτικές δραστηριότητες και ειδικότερα τα μέλη του ΤΕΕ σε θέματα ανοιχτού σχεδιασμού και κατασκευής.
* Να συνδράμει τα μέρη που παρέχουν υλικοτεχνικό εξοπλισμό στη λειτουργία των φυσικών χώρων των εργαστηρίων του FabLab Athens.

Η ΕΕΛΛΑΚ αναλαμβάνει επιμέρους:

* Να συμμετέχει και να διοργανώνει εκπαιδευτικές και ενημερωτικές δραστηριότητες σε θέματα Ελεύθερου Λογισμικού, του Ανοιχτού Περιεχομένου και Τεχνολογιών Ανοιχτής Αρχιτεκτονικής.
* Να διοργανώσει δραστηριότητες προοπτικής διερεύνησης της οικονομίας ανοικτής αρχιτεκτονικής και ψηφιακής παραγωγής και κατασκευής σε μέσο-μακροπρόθεσμο ορίζοντα
* Να συνδράμει τα μέρη που παρέχουν υλικοτεχικό εξοπλισμό στη λειτουργία των φυσικών χώρων των εργαστηρίων του Ανοικτού Εργαστηρίου.

Η P2P Foundation αναλαμβάνει επιμέρους:

* Να πραγματοποιεί δράσεις διασύνδεσης της διεθνούς κοινότητας ομότιμης παραγωγής με τις δράσεις του FabLab Athens
* Να συμμετέχει και να διοργανώνει εκπαιδευτικές και ενημερωτικές δραστηριότητες σε θέματα ομότιμης παραγωγής, νέων μορφών οργάνωσης της συνεργασίας και εναλλακτικών μοντέλων επιχειρηματικότητας βασισμένων στα κοινά αγαθά και την ενεργή συμμετοχή κοινοτήτων. Να καταγράφει τις καινοτόμες πρακτικές που αναδεικνύονται από τη δραστηριότητα του Ανοικτού Εργαστηρίουκαι να προτείνει δράσεις και μοντέλα συνεργασίας εμπνευσμένα από την ελληνική και διεθνή πρακτική.
* Να συνδράμει τα μέρη που παρέχουν υλικοτεχικό εξοπλισμό στη λειτουργία των φυσικών χώρων των εργαστηρίων του FabLab Athens.

Η MyCity.me αναλαμβάνει επιμέρους:

* Να συμμετέχει και να διοργανώνει εκπαιδευτικές και ενημερωτικές δραστηριότητες σε θέματα τεχνολογίας για έξυπνες και βιώσιμες πόλεις και ενεργούς πολίτες.
* Να πραγματοποιεί δράσεις διασύνδεσης με ευρωπαικούς και διεθνείς συνεργάτες πρωτοπόρους σε έρευνα προσωπικής ψηφιακής κατασκευής και νέων οικονομικών και κοινωνικών αστικών μοντέλων.
* Να συνδράμει τα μέρη που παρέχουν υλικοτεχνικό εξοπλισμό στη λειτουργία των φυσικών χώρων των εργαστηρίων του Ανοικτού Εργαστηρίου

Τα συμβαλλόμενα μέρη συμφωνούν ότι:

* Η πρόσβαση στις φυσικές εγκαταστάσεις και τον εξοπλισμό του Ανοικτού Εργαστηρίου θα είναι δημόσια και ανοιχτή, είτε δωρεάν είτε με ανταλλαγή σε είδος από τους συμμετέχοντες και τουλάχιστον για μία φορά την εβδομάδα ή το δεκαπενθήμερο.

Άρθρο 3

Χρηματικοί πόροι για την υλοποίηση του προγράμματος

Η χρηματοδότηση του προγράμματος της παρούσας συμφωνίας θα γίνει:

α) Από ιδίους πόρους των συμβαλλομένων φορέων.

β) Από συγχρηματοδοτούμενα προγράμματα του ΕΣΠΑ 2007-2013 ή επόμενα αυτών, στα οποία θα συμμετέχουν οι συμβαλλόμενοι φορείς.

γ) Από συγχρηματοδοτούμενα προγράμματα της Ευρωπαϊκής Επιτροπής (προγράμματα πλαίσιο για την Έρευνα και την Καινοτομία, προγράμματα εξωτερικής συνεργασίας και βοήθειας, κ.α.).

δ) Από κάθε άλλη πηγή χρηματοδότησης.

ε) Μέσω πόρων από ίδιες δραστηριότητες του Ανοικτού Εργαστηρίου

Άρθρο 4

Διάρκεια της Συμφωνίας

Η παρούσα Προγραμματική Σύμβαση ισχύει από σήμερα και έχει διάρκεια πέντε (5) έτη.

Η διάρκεια της συμφωνίας μπορεί να παρατείνεται κάθε φορά για ένα (1) έτος, εφόσον την παράταση αυτή προσυπογράφουν οι εκπρόσωποι των συμβαλλομένων φορέων στην Επιτροπή Παρακολούθησης.

Η παρούσα συμφωνία μπορεί να παρατείνεται επιπρόσθετα ύστερα από απόφαση των συλλογικών Οργάνων των συμβαλλομένων μερών κατόπιν αιτιολογημένης εισήγησης της Επιτροπής Παρακολούθησης της συμφωνίας.

Άρθρο 5

Όργανο παρακολούθησης της Συμφωνίας και οι αρμοδιότητές του

5.1. Τα συμβαλλόμενα μέρη συμφωνούν στη σύσταση κοινού οργάνου με την επωνυμία «Επιτροπή Παρακολούθησης», με έδρα το ΕΜΠ, έργο της οποίας θα είναι η παρακολούθηση της υλοποίησης του προγράμματος ανάπτυξης και λειτουργίας του Ανοικτού Εργαστηρίου.

5.2. Η Επιτροπή αποτελείται από:

1. Ένα (1) εκπρόσωπο του ΕΜΠ.

2. Ένα (1) εκπρόσωπο του IEKEM/TEE

3. Ένα (1) εκπρόσωπο του ΕΛΛΑΚ

4. Ένα (1) εκπρόσωπο του P2P Foundation

5. Ένα (1) εκπρόσωπο της MyCity.me

Ορίζονται και αναπληρωτές των εκπροσώπων των φορέων

Μετά την υπογραφή της σύμβασης, οι συμβαλλόμενοι φορείς θα κοινοποιήσουν τα οριζόμενα από αυτούς μέλη και τους αναπληρωτές τους στην Επιτροπή Παρακολούθησης.

5.3. Αρμοδιότητες της Επιτροπής Παρακολούθησης είναι :

* Η τήρηση των όρων της Προγραμματικής Συμφωνίας.
* Η εξειδίκευση προγραμμάτων δράσης σύμφωνα με τους στόχους της.
* Η εξασφάλιση της χρηματοδότησής της και η πραγματοποίηση των πληρωμών της.
* Η λήψη των αναγκαίων μέτρων και η υποβοήθηση υλοποίησης του
* αντικειμένου της.
* Η πιστοποίηση υλοποίησης και η παραλαβή του αντικειμένου της.
* Η αιτιολογημένη τροποποίηση του αντικειμένου της.
* Η διάχυση των αποτελεσμάτων της κοινής προσπάθειας.
* Ο συσχετισμός των έργων και ενεργειών του προγράμματος της συμφωνίας με τα αντίστοιχα που πραγματοποιούνται κατά συμβαλλόμενο μέρος ή από τρίτους στην Ελλάδα και διεθνώς, με στόχο τη βελτίωση της συνέργιας και της συμπληρωματικότητας και την αύξηση της αποτελεσματικότητάς τους.
* Η συνεργασία και ο συντονισμός με το παγκόσμιο δίκτυο Fab Labs.
* Η επίλυση κάθε διαφοράς που θα προκύπτει μεταξύ των συμβαλλόμενων μερών, σχετικής με την ερμηνεία των όρων ή τον τρόπο εφαρμογής της Συμφωνίας.

Στο πλαίσιο των αρμοδιοτήτων της, η Επιτροπή Παρακολούθησης:

* Μεριμνά για την εφαρμογή του Συστήματος Διοίκησης της συνεργασίας των συμβαλλόμενων μερών.
* Συντονίζει και μεριμνά για τη διαμόρφωση και προετοιμασία των διαφόρων προτάσεων προς κάθε κατεύθυνση.
* Υποστηρίζει την ομαλή εξέλιξη της πορείας των προτάσεων που υποβάλλονται για χρηματοδότηση, μέχρι και την έγκρισή τους.
* Υποστηρίζει την υλοποίηση των προτάσεων, μετά την έγκρισή τους.
* Έχει την ευθύνη, έναντι των συμβαλλομένων, για την υλοποίηση των προβλεπόμενων στη συμφωνία, παίρνοντας τις αναγκαίες προς τούτο αποφάσεις και προβαίνοντας στις αναγκαίες ενέργειες.
* Εκπροσωπεί τους συμβαλλόμενους στις σχέσεις τους με τρίτους για την υλοποίηση των προβλεπόμενων τεχνοοικονομικών ζητημάτων της συμφωνίας.
* Ενημερώνει τους συμβαλλόμενους για την πορεία των θεμάτων της σύμβασης και τη συνολική πορεία των έργων και ενεργειών της.
* Οργανώνει ενημερωτικές συναντήσεις προς κάθε κατεύθυνση, σε συνεργασία με τους συμβαλλόμενους, για την προώθηση των στόχων της συμφωνίας.

5.4. Κατά την πρώτη συνεδρίαση της Επιτροπής Παρακολούθησης, που συγκαλείται με πρωτοβουλία του ΕΜΠ, ορίζονται :

α) Ο Πρόεδρος με τον αναπληρωτή του

β) Ο Αντιπρόεδρος με τον αναπληρωτή του.

γ) Ο Γραμματέας με τον αναπληρωτή του.

Χρέη γραμματειακής στήριξης της Επιτροπής Παρακολούθησης εκτελεί στέλεχος του ΙΕΚΕΜ/ΤΕΕ

5.5. Η Επιτροπή συγκαλείται και συντονίζεται από τον Πρόεδρό της.

Στην Πρόσκληση αναγράφονται τα θέματα της Ημερήσιας Διάταξης και ειδοποιούνται τα μέλη έγκαιρα ηλεκτρονικώς.

Τα μέλη της Επιτροπής μπορούν να υποβάλλουν θέματα, ηλεκτρονικώς, τουλάχιστον 15 ημέρες πριν την επόμενη σύγκλησή της, προκειμένου ν’ αναγραφούν υποχρεωτικά στην ημερήσια διάταξη και ν’ αποτελέσουν αντικείμενο συζήτησης στη συνεδρίαση που θ’ ακολουθήσει.

Θέματα που τίθενται για συζήτηση κατά τη συνεδρίαση της Επιτροπής, συζητούνται ύστερα από συμφωνία του συνόλου των παρευρισκόμενων, τίθενται κάτω από τον τίτλο «Διάφορα» και ενσωματώνονται στην Ημερήσια Διάταξη.

5.6. Η Επιτροπή συνέρχεται τακτικά ανά δίμηνο (2μηνο) και έκτακτα με πρωτοβουλία του Προέδρου της ή όταν το ζητήσουν τουλάχιστον τρεις (3) εκπρόσωποι των συμβαλλόμενων μερών.

5.7. Συνεδριάζει στο ΕΜΠ.

Με απόφασή της, η Επιτροπή Παρακολούθησης μπορεί να συνεδριάζει και σε άλλο τόπο.

5.8. Η Επιτροπή συνεδριάζει έγκυρα όταν είναι παρόντα ή εκπροσωπούνται στη συνεδρίαση τρία (3) τουλάχιστον από τα μέλη της.

Κάθε τακτικό μέλος μπορεί ν’ αντικατασταθεί από ένα αναπληρωματικό.

Κάθε μέλος της Επιτροπής μπορεί, κατά την κρίση του, να καλεί στις συνεδριάσεις υπηρεσιακά στελέχη του Φορέα από τον οποίο έχει ορισθεί και τα οποία είναι εμπλεκόμενα στην υλοποίηση του αντικειμένου της συμφωνίας.

Οι αποφάσεις είναι αιτιολογημένες, παίρνονται κατά πλειοψηφία των παρόντων μελών και δεσμεύουν όλα τα συμβαλλόμενα μέρη.

Σε περίπτωση ισοψηφίας υπερισχύει η ψήφος του Προέδρου.

5.9. Οι αποφάσεις και τα συμπεράσματα υπογράφονται από τους συμμετέχοντες στη συνεδρίαση.

5.10. Τα πρακτικά της Επιτροπής κοινοποιούνται σε όλα τα μέλη αφού υπογραφούν.

5.11. Για λόγους ευελιξίας καθώς και για επείγοντα θέματα, για τα οποία δεν κρίνεται σκόπιμη η αναμονή μέχρι την επόμενη σύγκληση της Επιτροπής, οι αποφάσεις δύναται να λαμβάνονται με εξ αποστάσεως διαδικασία ως ακολούθως:

Ο Πρόεδρος της Επιτροπής Παρακολούθησης αποστέλλει στα μέλη της Επιτροπής ηλεκτρονικώς σχέδιο απόφασης με το προς έγκριση θέμα. Τα μέλη πρέπει να εκφράσουν ηλεκτρονικώς τη γνώμη τους εντός δέκα (10) εργάσιμων ημερών.

Η διαδικασία αυτή δεν ισχύει για το μήνα Αύγουστο.

Η μη απάντηση εντός των ανωτέρω χρονικών ορίων θεωρείται ως αποδοχή.

Η προθεσμία των δέκα (10) εργάσιμων ημερών μπορεί να περιοριστεί σε μικρότερο διάστημα σε εξαιρετικά επείγουσες περιπτώσεις.

Άρθρο 6

Η παρούσα Προγραμματική Συμφωνία παρέχει τη δυνατότητα να δεχθεί νέα συμβαλλόμενα μέρη.

Η απόφαση πρόσθεσης συμβαλλόμενου μέρους παίρνεται κατά τη διάρκεια συνεδρίασης της Επιτροπής Παρακολούθησης και μόνο εάν υπάρξει συμφωνία από όλα τα μέλη της Επιτροπής.

Άρθρο 7

Η παρούσα Προγραμματική Συμφωνία είναι πλαίσιο συνεργασίας και το περιεχόμενο της μπορεί να εξειδικεύεται κάθε φορά με ειδικότερες συμφωνίες μεταξύ των συμβαλλομένων μερών, σύμφωνα με όσα παραπάνω ορίζονται, στις οποίες είναι δυνατή η συμμετοχή και άλλων φορέων, εφόσον αυτό κριθεί αναγκαίο κατά την εκτέλεση του προγράμματος από τα συμβαλλόμενα μέρη.

 Επίσης, τα συμβαλλόμενα μέρη μπορούν να υπογράφουν μεταξύ τους ειδικότερες συμβάσεις, ώστε να ρυθμίζονται θέματα σχετικά με την υλικοτεχνική υποδομή και άλλα συναφή.

Άρθρο 8

Τροποποίηση Πλαισίου Συνεργασίας

Οποιαδήποτε τροποποίηση ή παράταση του παρόντος Πλαισίου Συνεργασίας γίνεται μόνον εγγράφως με κοινή συμφωνία όλων των συμβαλλομένων μερών.

Τα ανωτέρω συμφωνήθηκαν, συνομολογήθηκαν και συναποδέχθηκαν οι συμβαλλόμενοι και προς απόδειξη αυτών συντάχθηκε η παρούσα Προγραμματική Συμφωνία και υπογράφτηκε σε πέντε (5) πρωτότυπα από τα οποία πήραν από ένα έκαστος των συμβαλλομένων μερών.

ΤΑ ΣΥΜΒΑΛΛΟΜΕΝΑ ΜΕΡΗ

|  |  |  |
| --- | --- | --- |
| Φορέας | Νόμιμος Εκπρόσωπος | Υπογραφή |
| ΕΘΝΙΚΟ ΜΕΤΣΟΒΙΟ ΠΟΛΥΤΕΧΝΕΙΟ | Καθ. Σ.Ε.ΣιμόπουλοςΠρύτανης |  |
| IEKEM/TEE  |  |  |
| ΕΤΑΙΡΙΑ ΕΛΕΥΘΕΡΟΥ ΛΟΓΙΣΜΙΚΟΥ / ΛΟΓΙΣΜΙΚΟΥ ΑΝΟΙΧΤΟΥ ΚΩΔΙΚΑ  |  |  |
| P2P Foundation |  |  |
| Α.Μ.Κ.Ε. MyCity.me |  |  |

|  |  |
| --- | --- |
| ΘΕΜΑ \_\_\_0 :  | **Έγκριση προγραμματικής συμφωνίας μεταξύ του ΕΜΠ και των φορέων που συνεργάζονται με το Fab Lab Athens / Fab Lab Network Greece, σε εφαρμογή της σχετικής απόφασης της Συγκλήτου**  **(συνεδρ. 6η/2012- 06.04.2012, θέμα 47ο ).** |

**Σχέδιο Απόφασης:**

Η Σύγκλητος, αφού έλαβε υπόψη:

1. Απόφαση της Συγκλήτου (συν.6η/2012, θέμα 47ο «Προγραμματική συμφωνία για τη φιλοξενία του Fab Lab Athens / Fab Lab Network Greece από το ΕΜΠ»)
2. Απόσπασμα Πρακτικού της 3ης/2012 Ε.Σ.Ε. Διεθνών, Ευρωπαϊκών Διμερών Πανεπιστημιακών Σχέσεων, θέμα 2ο
3. Τη συζήτηση που ακολούθησε και τις απόψεις και θέσεις που εκφράστηκαν,

**Εγκρίνει**

Την προγραμματική συμφωνία μεταξύ του ΕΜΠ και των φορέων που συνεργάζονται με το Fab Lab Athens / Fab Lab Network Greece, σε εφαρμογή της σχετικής απόφασης της Συγκλήτου (συν.2), καθώς και την υπογραφή της συνημμένης προγραμματικής σύμβασης, με την οποία καθορίζεται το πλαίσιο συνεργασίας των ανωτέρω φορέων για την ανάπτυξη και λειτουργία του Fab Lab Athens. Εγκρίνεται η συνημμένη προγραμματική συμφωνία.

Η Εισηγήτρια Ο Πρύτανης Ο Αντιπρύτανης

Α. Μοροπούλου Σ. Σιμόπουλος Ι. Αβαριτσιώτης

Αντιπρύτανις ΕΜΠ